汪元量
南归对客
北行十三载，痴懒身羁孤。
勒马向天山，咄咄空踟蹰。
穷阴六月内，白雪飞穹庐。
冷气刺骨髓，寒风割肌肤。
饥餐枣与栗，渴饮酪与酥。
弃置勿复言，言之则成迂。
前年走河北，荆榛郁丘墟。
夜宿古战场，鬼物声呜呜。
去年及淮南，黄尘翳行裾。
长流漂白骨，满目皆畏途。
今年归湖山，乔木依故居。
堂前双老亲，粲粲色敷腴。
壁间岂无琴，床头亦有书。
友朋日过從，可嬉仍可娱。
开轩耿晴色，梅花绕庭除。
呼儿斫海鲸，新篘酒盈壶。
偶尔得生还，相对真梦如。
万事一画饼，百年捋髭须。
向来误儒冠，今也无壮图。
且愿休王师，努力加饭蔬。